Burjassot demana la retirada de la Llei de Protecció Ciutadana, Llei Mordassa
2025-07-24

El Ple de l’Ajuntament de Burjassot ha aprovat la moció conjunta presentada pels grups municipals PSPV-PSOE, Compromís, Ciutadans, EU i Totes amb Burjassot per la qual sol·liciten “la retirada de la Llei Orgànica 4/2015, de 30 de març, de Protecció de Seguretat Ciutadana (Llei Mordassa) perquè restringeix indegudament l’exercici dels drets i les llibertats de la nostra ciutadania i representa un atac formal al nostre Estat de dret”. El PP ha votat en contra.

La moció arreplega que “no existeix una demanda social per a una norma absolutament innecessària, que suposa una retallada de drets polítics i civils recollits en la Constitució, per la qual cosa l’única cosa que cerca el Govern és una tornada a l’Estat Policial”.

“Amb aquesta llei”, tal com continua el text, “per citar diversos exemples, es podrà castigar amb fins a 30.000€ una manifestació per impedir un desnonament o amb fins a 600€ les faltes lleus, que són les més comunes. Es podrà multar a qui difonga imatges d’antidisturbis colpejant sense necessitat a manifestants, o considerar una amenaça a la seguretat ciutadana negar-se a mostrar el DNI”.

Per les raons assenyalades, a més d’unes altres que arreplega la moció, l’Ajuntament de Burjassot “planteja que el PP retire la “llei mordassa”, perquè llima la cohesió social, qüestiona frontalment l’Estat de dret i limita els drets i les llibertats de la ciutadania i que hem conquistat en aquests anys de democràcia des que es va aprovar la Constitució de l’any 1978”.